
Grozījumi Rail Baltica projekta īstenošanas likumā
Izdarīt Rail Baltica projekta īstenošanas likumā (Latvijas Vēstnesis, 2022, 211.A nr.; 2023, 125. nr.) šādus grozījumus:
1. Izteikt 1. pantu šādā redakcijā:
· "1. pants. Likuma mērķis
· (1) Likuma mērķis ir nodrošināt nacionālo interešu objekta –  elektrificētas Eiropas standarta platuma (1435 mm) publiskās lietošanas dzelzceļa infrastruktūras Rail Baltica un ar to saistīto būvju būvniecības Latvijas Republikas teritorijā (turpmāk –  Rail Baltica projekts) –  sekmīgu un savlaicīgu īstenošanu atbilstoši Rail Baltica projekta īstenošanas tvērumam un ieviešanas struktūrai, pirmajā posmā nodrošinot funkcionālu Eiropas sliežu platuma pārrobežu dzelzceļa infrastruktūras Latvijas posma savienojumu ar Igaunijas Republiku un Lietuvas Republiku atbilstoši pieejamam finansējumam, bet otrajā posmā nodrošinot atlikušā Rail Baltica projekta tvēruma Latvijas teritorijā īstenošanu atbilstoši pieejamam finansējumam. 
· (2) Rail Baltica projekta īstenošana šā likuma izpratnē ir darbību kopums, kas ietver visus dzelzceļa infrastruktūras attīstībai nepieciešamos procesus, tai skaitā nekustamo īpašumu atsavināšanu un dzelzceļa infrastruktūras un ar to saistītās infrastruktūras būvju projektēšanu un būvniecību. Rail Baltica projekta īstenošanas teritorija atbilst Eiropas standarta publiskās lietošanas dzelzceļa infrastruktūras Rail Baltica un ar tās izveidi saistīto būvju funkcionēšanai nepieciešamai teritorijai un tā ir iekļauta un tiek aktualizēta Teritorijas attīstības plānošanas informācijas sistēmas tīmekļvietnē www.tapis.gov.lv kā nacionālo interešu objekta teritorija atbilstoši tās robežām.
· (3) Rail Baltica projekta dzelzceļa infrastruktūra nodrošina:
· 1) pasažieru un bagāžas pārvadājumus un kravu pārvadājumus;
· 2) militārpersonu un militāro kravu pārvadājumus (militārie pārvadājumi tiek veikti gan militārā apdraudējuma gadījumā, gan miera laikā)."
2. Papildināt likumu ar 1.1, 1.2 un 1.3 pantu šādā redakcijā:
· "1.1 pants. Rail Baltica projekta finansējums
· (1) Rail Baltica projekta īstenošanu finansē no:
· 1) Eiropas Savienības politiku instrumentiem un pārējās ārvalstu finanšu palīdzības instrumentiem;
· 2) valsts budžeta līdzekļiem.
· (2) Rail Baltica projekta īstenošanu var finansēt arī no citiem finansēšanas avotiem.
· (3) Rail Baltica projekta īstenošanai paredzētos līdzekļus aizliegts izlietot citiem mērķiem.
· 1.2 pants.  Rail Baltica projekta ieviešanā iesaistīto institūciju kompetence Latvijā
· (1) Ministru kabinets apstiprina Rail Baltica projekta tvērumu, tā ieviešanas kārtas, budžetu un projekta ieviešanas termiņu.
· (2) Ministru kabinets nodrošina starpnozaru jautājumu koordināciju.
· (3) Satiksmes ministrija veido transporta nozares politiku Rail Baltica projekta ieviešanai, veic Rail Baltica projekta vadību un kopējo projekta īstenošanas uzraudzību, kā arī koordinē Rail Baltica projekta ieviešanu.
· (4) Finanšu ministrija sniedz atbalstu Satiksmes ministrijai Rail Baltica projekta īstenošanai nepieciešamā valsts budžeta finansējuma, Eiropas Savienības politiku instrumentu un pārējās ārvalstu finanšu palīdzības instrumentu piesaistei, kā arī citu finansēšanas instrumentu piesaistei.
· (5) Ārlietu ministrija atbilstoši kompetencei nodrošina atbalstu starpvalstu un starpvaldību līgumu slēgšanā, kas saistīti ar Rail Baltica projekta īstenošanu.
· (6) Tieslietu ministrija atbilstoši kompetencei nodrošina konsultatīvu atbalstu jautājumos, kas saistīti ar Rail Baltica projekta īstenošanai nepieciešamo nekustamo īpašumu objektu reģistrācijas procesu.
· (7) Klimata un enerģētikas ministrija nodrošina atbalstu jautājumos, kas saistīti ar Rail Baltica projekta īstenošanai nepieciešamās elektroapgādes infrastruktūras ierīkošanu, kā arī ārvalstu un citu finanšu instrumentu finansēto klimata un enerģētikas projektu plānošanu, vērtēšanu un ieviešanu.
· (8) Aizsardzības ministrija nodrošina atbalstu valsts aizsardzības un militārās mobilitātes jautājumu koordinēšanā, kas saistīti ar Rail Baltica projekta īstenošanu.
· (9) Viedās administrācijas un reģionālās attīstības ministrija nodrošina atbalstu dabas aizsardzības un  reģionālās attīstības jautājumos, kas saistīti ar Rail Baltica projekta īstenošanu.
· (10) Ekonomikas ministrija nodrošina atbalstu būvniecības jautājumos, kas saistīti ar Rail Baltica projekta īstenošanu.
· (11) Satiksmes ministrija reizi gadā informē Saeimu un divas reizes gadā – Ministru kabinetu par Rail Baltica projekta ieviešanas progresu.
· 
· 1.3 pants. Rail Baltica projekta infrastruktūras piederība un pārvaldība
· (1) Rail Baltica projekta īstenošanas ietvaros izbūvētā Rail Baltica dzelzceļa infrastruktūra un ar to saistītās būves pieder Latvijas valstij Satiksmes ministrijas personā.
· (2) Ja par Rail Baltica projekta līdzekļiem tiek izbūvētas būves, inženierbūves vai inženierkomunikācijas privātpersonām piederošos nekustamajos īpašumos, īpašumtiesības uz šiem objektiem ir reģistrējamas attiecīgā nekustamā īpašuma īpašniekam neatkarīgi no tā, kas ir būvniecības ierosinātājs. 
· (3) Ja Rail Baltica projekta īstenošanai nepieciešams pārbūvēt, pārvietot, atjaunot vai nojaukt citam īpašniekam piederošas būves, inženierbūves un inženierkomunikācijas, lai nodrošinātu skarto objektu līdzvērtīgu un funkcionālu stāvokli un/vai apjomu, drīkst veikt ieguldījumus citas personas nekustamajā īpašumā.
· (4) Rail Baltica publiskās lietošanas dzelzceļa infrastruktūras pārvaldības modelis integrē Eiropas standarta platuma publiskās lietošanas dzelzceļa infrastruktūru (1435 milimetru dzelzceļa sliežu platuma sistēmu)  un nodrošina tās savstarpēju saderību ar 1520 milimetru dzelzceļa sliežu platuma publiskās lietošanas dzelzceļa infrastruktūru, attīstot vienu dzelzceļa infrastruktūras pārvaldītāju.
· (5) Rail Baltica publiskās lietošanas dzelzceļa infrastruktūras pārvaldības modelis ir vienots ar 1520 milimetru dzelzceļa sliežu platuma sistēmu un neatkarīgs no pārvadātājiem, un pēc iespējas nodrošina vienotu pieeju ar pārējām Baltijas valstīm Rail Baltica publiskās lietošanas dzelzceļa infrastruktūrai visās Baltijas valstīs."
3. Papildināt likumu ar 12. un 13. pantu šādā redakcijā:
· "12. pants. Publiskā apspriešana
· Attiecībā uz Rail Baltica publiskās lietošanas dzelzceļa infrastruktūras un ar to saistītās infrastruktūras būvniecību netiek rīkota publiskā apspriešana.
· 
· 13. pants. Vides procedūru veikšana 
· Likumā noteiktās vides procedūras saistībā ar plānoto Rail Baltica projekta dzelzceļa infrastruktūras izbūvi ir tiesības veikt vienlaikus ar minētās infrastruktūras projektēšanas darbiem, bet ne vēlāk kā līdz atzīmes par projektēšanas nosacījumu izpildi saņemšanai jau ierosinātā būvniecības procesa ietvaros."

